
Rapid polimerizációjú kompozit tömőanyagok polimerizációs zsugorodásának és porozitásának vizsgálata mikro-CT segítségével.

Bevezetés: Az addíciós fragmentációs monomer (AFM) bulk-fill kompozitba történő beépítése rapid polimerizációt, magas polimerizációs fokot, homogén polimerhálót és csökkent polimerizációs zsugorodást ígér. In vitro vizsgálatunk célja volt összehasonlítani két, AFM- tartalmú bulk-fill kompozit polimerizációs fokát, polimerizációs zsugorodását és belső porozitás
értékét különböző polimerizációs beállítások mellett.
Módszerek: Tetric PowerFill (TPF) és Filtek One Bulk Restorative (FOB) kompozitokból 5mm átmérőjű, 4mm vastag minták készültek. A polimerizáció fényintenzitása és expozíciós ideje alapján öt csoportot képeztünk: rapid (3s-RP), turbó (5s-TP), 10s/20s konvencionális polimerizáció (10s-KP, 20s-KP), kontroll (1mm, 20s-KP). A csoportok elemszáma 5 volt. A polimerizációs fok meghatározása mikro-Raman spektroszkóppal, a polimerizációs zsugorodás és porozitás meghatározása a minták polimerizáció előtti és utáni mikro-komputertomográfiás felvételei alapján történt. Az adatok elemzéséhez ANOVA és Tukey-féle tesztet, többváltozós analízist és részleges éta-négyzet statisztikát alkalmaztunk (p<0,05).
Eredmények: A 4mm vastag minták alján a TPF többnyire magasabb polimerizációs fokot (39.9%-58.5%) mutatott, mint a FOB (18.21%-66.18%). Növekvő expozíciós idővel emelkedett a konverziós ráta. A polimerizációs zsugorodás (1,8-2,5%) nem különbözött szignifikánsan a csoportok és kompozitok között, a 3s_RP TPF legalacsonyabb értékét kivéve (p=0,03). A FOB 4,5-szer alacsonyabb porozitást mutatott (p<0,001). A 3s_RP a polimerizációt követően szignifikánsan nagyobb porozitást eredményezett (p<0,001). A polimerizáció fokát az Anyag és Expozíció szignifikánsan, míg a polimerizációs zsugorodást jelentéktelen mértékben befolyásolta. A porozitásra csak az Anyag faktor volt szignifikáns hatással.
Megbeszélés: A rapid polimerizáció csökkent polimerizációs fokot és emelkedett porozitás értékeket eredményez a konvencionális polimerizációhoz képest, míg a polimerizációs zsugorodást jelentősen nem befolyásolja. A TPF előnyösebbnek mutatkozott a konverziós és zsugorodási értékekben, míg a belső porozitás fokozottabb volt a FOB-hoz képest.



